Det lader til, at du har det, man i gamle dage kaldte skinnebensbetændelse. Dengang gav man gentagne kure med store mængde penicillin mod det, men når man forskede i resultaterne af behandlingen, fandt man ud af, at penicillin ikke hjalp på irritationen i skinnebenene. Det er en af de typer forskning, der har været med til at nedbringe forbruget af antibiotika væsentligt. Og det hjalp også patienterne, for de stakkels unge mennesker, der fik så meget antibiotika uden effekt, fik til gengæld en masse bivirkninger som svamp og fordøjelsesproblemer. Jeg kan se på dit brev, at du er en stor, stærk mand, og det betyder, at dine ben belastes af at bære dig, når du løber. Dine smerter skyldes irritation eller inflammation i skinnebenet. Vi ser det ofte hos løbere, der har intensiveret deres træning. Der er ingen mirakelkur mod skinnebenssmerterne. De generelle gode råd er at løbe på blødt underlag – gerne i vand, sørge for stødabsorberende såler og sko og tilpasse træningsmængden. Du kan supplere med træning, der ikke belaster skinnebenene, eksempelvis svømning eller cykling. Du kan også smøre Voltaren Gel på dine skinneben morgen og aften, for det kan måske nedsætte irritationen en smule. Nogle fysioterapeuter reklamerer med, at chokbølgeterapi og særlige udspændingsøvelser kan hjælpe, og jeg har både mødt patienter, som syntes fysioterapien hjalp, og andre, hvor det ikke havde nogen virkning på smerterne. Det er dog helt sikkert uskadeligt at afprøve fysioterapi. Men uanset, hvilke råd du vælger at følge, kommer du ikke udenom at afkorte løbeturene i en periode. God vind med træningen fremover!